Παρασκευαστής - Τεχνολόγος Ιατρικών Εργαστηρίων

Ο **τεχνολόγος ιατρικών εργαστηρίων** είναι επαγγελματίας υγείας που εργάζεται σε ιατρικά εργαστήρια νοσοκομείων και διαγνωστικών κέντρων και ασχολείται με το παρασκευαστικό και τεχνολογικό  μέρος των διαφόρων εργαστηριακών εξετάσεων, συνεργάζεται με ιατρούς βιοπαθολόγους-μικροβιολόγους και άλλους επιστήμονες όπως χημικούς, βιολόγους, μοριακούς βιολόγους και βιοχημικούς, ενώ παρέχει στοιχεία που βοηθούν τους κλινικούς ιατρούς και κλινικούς νοσηλευτές στο να ορίσουν τη βέλτιστη θεραπεία για τον ασθενή. Επίσης ελέγχει και είναι υπεύθυνος για την ακρίβεια των αποτελεσμάτων που εξάγονται κατά την ανάλυση και τα ανακοινώνει στους ιατρούς. Εστιάζει, γενικότερα, στη συγκέντρωση, επεξεργασία και ανάλυση βιολογικών δειγμάτων, αλλά και τηρεί σχετικά αρχεία των ελέγχων. Στις περισσότερες χώρες του εξωτερικού ο αντίστοιχος επαγγελματικός τίτλος που αποδίδεται είναι "medical laboratory technologist" (MLT) ή "Biomedical laboratory Scientist" (MLS)
μικρογραφία
## Εκπαίδευση
Για την άσκηση του επαγγέλματος απαιτείται η λήψη σχετικού πτυχίου από Α.Ε.Ι τμήματος *Βιοϊατρικών Επιστημών* (μετά από κατάργηση των Τ.Ε.Ι και την ενσωμάτωση των τμημάτων ιατρικών εργαστηρίων σε τμήματα Βιοϊατρικών Επιστημών), ή από αντίστοιχη σχολή της αλλοδαπής.

Το επάγγελμα ασκούν οι απόφοιτοι των τμημάτων *Βιοϊατρικών Επιστημών* του Διεθνούς Πανεπιστημίου Ελλάδας (ΔΙΠΑΕ) και του Πανεπιστημίου Δυτικής Αττικής (ΠΑΔΑ) με κατεύθυνση ιατρικά εργαστήρια. Επιπλέον, το επάγγελμα ασκείται και από απόφοιτους των αντίστοιχων τμημάτων Τ.Ε.Ι, ιατρικών εργαστηρίων, με επαγγελματικά δικαιώματα Τ.Ε

## Επαγγελματικά δικαιώματα-Εργασία
**1) ΕΠΑΓΓΕΛΜΑΤΙΚΑ ΔΙΚΑΙΩΜΑΤΑ ΤΩΝ ΑΠΟΦΟΙΤΩΝ ΤΟΥ ΤΜΗΜΑΤΟΣ ΒΙΟΪΑΤΡΙΚΩΝ ΕΠΙΣΤΗΜΩΝ**

**Καθορίζονται στον Ν.4999 ΦΕΚ 225/7-12-2022**

**Άρθρο 32**

**1.**Τα επαγγελματικά δικαιώματα που ρυθμίζονται σε προεδρικά διατάγματα, για τους πτυχιούχους αισθητικής (π.δ. 83/1989, Α’ 37), ραδιολογίας ακτινολογίας, τεχνολόγων ραδιολόγων-ακτινολόγων, ακτινολογίας και ακτινοθεραπείας (π.δ. 164/1996, Α’ 118, π.δ. 160/2014, Α’ 242), δημόσιας υγιεινής (π.δ. 83/1989), διατροφής, διαιτολογίας-διατροφής και διατροφής-διαιτολογίας (π.δ. 78/1989, Α’ 36, π.δ. 133/2014, Α’ 213), εργοθεραπείας (π.δ. 83/1989), ιατρικών εργαστηρίων (π.δ. 163/1996, Α’ 118), λογοθεραπείας (π.δ. 96/2002, Α’ 82), οδοντοτεχνικής (π.δ. 83/1989), φυσικοθεραπείας (π.δ. 90/95, Α’ 53), νοσηλευτικής, μαιευτικής, επισκεπτών και επισκεπτριών υγείας της Σχολής Επαγγελμάτων Υγείας και Πρόνοιας και του Τμήματος Διοίκησης Μονάδων Υγείας και Πρόνοιας της Σχολής Διοίκησης και Οικονομίας των Τεχνολογικών Εκπαιδευτικών Ιδρυμάτων (π.δ. 351/1989, Α’ 159), και στην υπό στοιχεία Γ4β/Γ.Π. οικ. 66381/29.8.2017 απόφαση του Αναπληρωτή Υπουργού Υγείας (Β’ 3247), για τους οπτικούς οπτομέτρες, ισχύουν αντίστοιχα και για τους πτυχιούχους των αντίστοιχων Σχολών, Τμημάτων ή Κατευθύνσεων Αισθητικής και Κοσμητολογίας, Ακτινολογίας και Ακτινοθεραπείας, Δημόσιας Υγείας ή Δημόσιας και Ενιαίας Υγείας, Διαιτολογίας και Διατροφολογίας, Διατροφής και Διαιτολογίας, Εργοθεραπείας, Ιατρικών Εργαστηρίων, **Βιοϊατρικών Επιστημών**, Λογοθεραπείας, Οδοντικής Τεχνολογίας, Φυσικοθεραπείας, Νοσηλευτικής, Μαιευτικής και Δημόσιας και Κοινοτικής Υγείας και Οπτικής και Οπτομετρίας των Ανώτατων Εκπαιδευτικών Ιδρυμάτων (Α.Ε.Ι.).

**2.** Οι πτυχιούχοι των Σχολών, Τμημάτων ή Κατευθύνσεων των Α.Ε.Ι. της παρ. 1 υποχρεούνται να εκδώσουν βεβαίωση άσκησης επαγγέλματος από τις αρμόδιες υπηρεσίες των κατά τόπο αρμοδίων Περιφερειών και υπόκεινται στους όρους, τις προϋποθέσεις, καθώς και κάθε άλλη ρύθμιση που ισχύει για την άσκηση του οικείου επαγγέλματος υγείας.

Επίσης στο:

**Π.δ. 85/2022: ΚΑΘΟΡΙΣΜΟΣ ΠΡΟΣΟΝΤΩΝ ΔΙΟΡΙΣΜΟΥ ΣΕ ΦΟΡΕΙΣ ΤΟΥ ΔΗΜΟΣΙΟΥ (ΠΡΟΣΟΝΤΟΛΟΓΙΟ – ΚΛΑΔΟΛΟΓΙΟ)**

**ΠΙΝΑΚΑΣ 1. ΚΑΤΗΓΟΡΙΑ ΠΑΝΕΠΙΣΤΗΜΙΑΚΗΣ ΕΚΠΑΙΔΕΥΣΗΣ (ΠΕ)**

**Α. ΤΟΜΕΑΣ ΥΓΕΙΑΣ**

**ΚΛΑΔΟΣ 3.            	ΠΕ ΒΙΟΪΑΤΡΙΚΩΝ ΕΠΙΣΤΗΜΩΝ**

**ΕΙΔΙΚΟΤΗΤΑ 3.    	ΙΑΤΡΙΚΩΝ ΕΡΓΑΣΤΗΡΙΩΝ**

**2) ΔΙΚΑΙΩΜΑΤΑ ΠΟΥ ΔΙΑΜΟΡΦΩΘΗΚΑΝ ΠΡΙΝ ΤΗ ΔΗΜΙΟΥΡΓΙΑ ΤΟΥ ΤΜΗΜΑΤΟΣ ΒΙΟΪΑΤΡΙΚΩΝ ΕΠΙΣΤΗΜΩΝ:**

Τα επαγγελματικά δικαιώματα των αποφοίτων του Τμήματος έχουν καθοριστεί από το Π.Δ. 163/1996 (Φ.Ε.Κ.118/14-6-1996/τ.Α’)

Οι πτυχιούχοι έχουν δικαίωμα απασχόλησης σε φορείς που παρέχουν υπηρεσίες σχετικές με το γνωστικό τους αντικείμενο, είτε στο δημόσιο, είτε στον ευρύτερο δημόσιο και στον ιδιωτικό τομέα. Ειδικότερα μπορούν να στελεχώσουν τα εξής εργαστήρια:

Μικροβιολογικό – Ιολογίας.

Βιοχημικό/Κλινικοχημικό.

Αιματολογικό.

Αιμοδοσίας – Τράπεζας Αίματος.

Ανοσολογικό – Ιστοσυμβατότητας.

Πυρηνικής Ιατρικής (εργαστήρια – μέρος RIA).

Ορμονολογικό – Ενδοκρινολογικό.

Τοξικολογικό.

Παθολογοανατομικό – Ογκολογικό.

Κυτταρολογικό.

Γενετικής.

Μοριακής Βιολογίας.

Πειραματόζωων.

ή οποιοδήποτε άλλο εργαστήριο, που έχει σχέση με το γνωστικό τους αντικείμενο.

Αναλυτικότερα στις αρμοδιότητές τους περιλαμβάνονται τα εξής: α) να δίνουν οδηγίες στους εξεταζόμενους για την κατάλληλη προετοιμασία τους και τη σωστή συλλογή του δείγματος για την εκάστοτε εξέταση, β) να προβαίνουν στη λήψη του δείγματος, γ) να παραλαμβάνουν τα δείγματα που προσκομίζονται στο εργαστήριο, δ) να προετοιμάζουν τα προς εξέταση δείγματα, ε) να παρασκευάζουν όλα τα απαραίτητα υλικά, αντιδραστήρια και διαλύματα, στ) να παρασκευάζουν επιχρίσματα και να εκτελούν τεχνικές χρώσης, ζ) να προετοιμάζουν και ελέγχουν κάθε είδους όργανο και μηχάνημα που πρόκειται να χρησιμοποιηθεί, η) να αναλαμβάνουν υπεύθυνα την εφαρμογή όλων των σύγχρονων επιστημονικών μεθόδων που έχουν σχέση με την εκτέλεση των εργαστηριακών εξετάσεων, να αξιολογούν το ποιοτικό αποτέλεσμα (τεχνογνωσία) και να υπογράφουν την εκτέλεση του τεχνολογικού μέρους όλων των εργαστηριακών εξετάσεων που πραγματοποιούν.

Επιπλέον στο εργαστήριο Αιμοδοσίας – Τράπεζας Αίματος, δίνουν οδηγίες στους υποψήφιους αιμοδότες – ασθενείς για την κατάλληλη προετοιμασία τους πριν από την αιμοληψία, παρασκευάζουν τα παράγωγα αίματος (PLT, FFP, NEOCELLIS, κ.α.), πλένουν τα (προς μετάγγιση) ερυθρά αιμοσφαίρια, συμμετέχουν στους προσδιορισμούς ομάδων αίματος, διασταυρώσεις, άμεση και έμμεση Coombs, στους ορολογικούς προσδιορισμούς για μεταδιδόμενα νοσήματα μέσω αίματος και στις εργαστηριακές διεργασίες για την πρόληψη μεσογεικής αναιμίας.

Ειδικότερα στο εργαστήριο πειραματοζώων φροντίζουν για τη σωστή εκτροφή και διαβίωση των πειραματοζώων και να οργανώνουν την αναπαραγωγή τους. Επιμελούνται τη χορήγηση φαρμάκων και διαφόρων ουσιών στα ζώα. Προβαίνουν στη νάρκωση των πειραματοζώων κατά ανώδυνο τρόπο ώστε να τους γίνουν οι διάφορες επεμβάσεις σύμφωνα με τους διεθνείς κανόνες περί προστασίας ζώων. Συνεργάζονται με τον υπεύθυνο του τμήματος για την επιλογή των πειραματοζώων.

Στο χώρο εργασίας τους, ο ρόλος τους είναι υπεύθυνος και παράλληλος με αυτόν των άλλων επιστημόνων του εργαστηρίου.

Επίσης, συμμετέχουν στην οργάνωση και τη ρύθμιση της λειτουργίας του χώρου εργασίας τους και ειδικότερα:

Α. στο σχεδιασμό των εργαστηριακών χώρων

Β. στην επιλογή εξοπλισμού (μηχανημάτων – οργάνων)

Γ. στην επιλογή των πλέον κατάλληλων εργαστηριακών μεθόδων

Δ. στις επιτροπές προμηθειών αναλωσίμου υλικού

Ε. στον ποιοτικό έλεγχο των αποτελεσμάτων

ΣΤ. στην τήρηση αρχείων

Ζ. στην εκπαίδευση και μετεκπαίδευση του εργαστηριακού προσωπικού

Η. στις εργασίες και ερευνητικές μελέτες που εκπονούνται στα εργαστήρια

Θ. να επιβλέπουν την ορθή, τακτική συντήρηση και καθαρισμό των μηχανημάτων, οργάνων και σκευών και να εφαρμόζουν τους κανόνες υγιεινής και ασφάλειας που προβλέπονται.

Οι παραπάνω πτυχιούχοι εξελίσσονται ιεραρχικά στα τμήματα της ειδικότητάς τους έως τη θέση του Προϊσταμένου.

Τέλος, μπορούν να απασχοληθούν στην εκπαίδευση σύμφωνα με την ισχύουσα, κάθε φορά, νομοθεσία.

## Παραπομπές


## Εξωτερικοί σύνδεσμοι
* Τμήμα Βιοϊατρικών Επιστημών Πανεπιστήμιου Δυτικής Αττικής
* Τμήμα Βιοϊατρικών Επιστημών Διεθνούς Πανεπιστημίου Ελλάδας 
* Παν Κατηγορία:Επαγγέλματα ελλήνια Ένωση Τεχνολόγων Ιατρικών Εργαστηρίων